Locuitorii cartierului roman Borghesiana, situat la periferia estică a capitalei Italiei, au fost treziţi de zgomote puternice, în jurul orei 4.00 dimineaţa, potrivit site-ului RomaToday.it, citat de Mediafax. Cinci autoturisme înmatriculate în România care erau parcate pe strada San Fili au fost incendiate, fiind distruse în totalitate.

În zonă era staţionată şi o maşină cu număr italian, dar vehiculul nu a fost incendiat.

Pompierii sosiţi la faţa locului nu au putut decât să constate pagubele, iar carabinierii au declanşat o anchetă pentru distrugere intenţionată.

Ipoteza privilegiată de anchetatorii italieni este cea a unui act cu caracter rasist şi xenofob comis de piromani împotriva comunităţii românilor din Italia.